Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 254/14/4403	Nitra, 22.7.2014
EEČ : 2-32-219-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
pre prečin zanedbania povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov. ktorého sa mal dopustiť tým spôsobom, že si pravidelne neplnil zákonnú povinnosť vyživovať svoje dieťa XXXXX, nar. XXXXX, ktorá mu vyplýva zo Zákona o rodine a bola mu uložená rozsudkom Okresného súdu Nitra č.k. XXXXX-77 zo d¨ľa 02.06.2009, právoplatným dňa 25.06.2009, na základe ktorého je povinný prispievať na jej  výživu sumou vo výške 40,- € mesačne k rukám matky XXXXX, bytom XXXXX č. 215, vždy do 15-teho dňa v mesiaci vopred, pričom za obdobie od 01.02.2013 do 25.06.2014 mu vznikol dlh na výživnom v sume 200,-Eur,

lebo zanikla trestnosť činu

Odôvodnenie:
          Poverený príslušník Obvodného oddelenia PZ XXXXX uznesením spisová značka ORP-563/ZM-NR-2014 dňa 10.04.2014 začal podľa § 199 odsek 1 Trestného poriadku trestné stíhanie a následne dňa 25.06.2014 vzniesol v zmysle § 206  odsek 1 Trestného poriadku obvinenie XXXXX, XXXXX v Prešove, trvale bytom XXXXX, pre prečin zanedbania povinnej výživy podľa § 207 odsek 1 Trestného zákona, ktorého sa mal obvinený dopustiť na tom skutkovom základe ako je uvedené vo výrokovej časti tohto uznesenia.
	
             Dňa 04.05.2014 sa XXXXX v procesnom postavení svedka  k spáchaniu skutku priznal, pričom uviedol, že mal dlh na výživnom za stíhané obdobie, nakoľko nemal dostatok finančných prostriedkov. Dodatočne uhradil vo februári 2014 160,-Eur a dňa 02.05.2014 120,-Eur. Predkladá aj poštové poukážky.  

           
Skutkový stav bol zároveň preukázaný výpoveďou matky dieťaťa XXXXX, a tiež boli vo veci zabezpečené listinné dôkazy, najmä: rozsudok Okresného súdu v Prešove č.k. 10C 248/01-25, rozsudok Okresného súdu XXXXX č.k. XXXXX37, rozsudok Okresného súdu Nitra č.k. XXXXX - 77, rodný list dieťaťa, potvrdenie o návšteve školy, fotokópie poštových poukážok, oznámenie Sociálnej poisťovne, výpis zo živnostenského registra, výpis z depozitáru cenných papierov, správy a potvrdenia ÚPSVaR a odpis registra trestov obvineného, úradné záznamy o úhrade dlžného výživného, fotokópie poštových poukážok podacie číslo 5215 zo dňa 07.02.2014 na sumu 160,-Eur a podacie číslo 20008 zo dňa 02.05.2014 na sumu 120,-Eur.
  
           V priebehu skráteného vyšetrovania bola kontaktovaná matka dieťaťa XXXXX, ktorá potvrdila, že obdržala od obvineného XXXXX poštovou poukážkou 80,-Eur a následne 120,-Eur, a týmto považuje jeho dlh na výživnom za vyrovnaný v plnej výške. Vyhlásila tiež, že dieťa nebolo vystavené nebezpečenstvu núdze a neplnenie vyživovacej povinnosti obvineným nemalo trvalo nepriaznivé následky pre dieťa. 
            
	Podľa ustanovenia § 86 písmeno a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.	
	
	Pretože trestnosť činu s poukazom na ustanovenie § 86 písmeno a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Martha Kolenčíková
prokurátorka